Sandra Jõgeva

**Sandra Jõgeva** (sündinud 17. juulil 1976) on eesti kunstnik, režissöör, kuraator, kirjanik ja kriitik.

## Elukäik
Sandra Jõgeva on lõpetanud Pelgulinna Gümnaasiumi. Ta on õppinud 1995–1996 Eesti Humanitaarinstituudis, seejärel Eesti Kunstiakadeemias maali (BA 2000) ja interdistsiplinaarseid kunste (MA 2002) ning läbinud Tartu Ülikooli haridusteaduskonnas pedagoogika kursuse (2009). Täiendanud end galerii Grace Space residentuuris Brooklynis New Yorgis (2007). 

Sandra Jõgeva teosed on olnud näitustel alates 1996. aastast, tema esimene isikunäitus toimus 1998 ning aastal 2000 alustas ta ülesastumisi ''perfomance''<nowiki/>'itega. Samal ajal hakkas Jõgeva avaldama videoid, hiljem dokumentaalfilme ja kirjutama kaastööd ajalehtedele ning ajakirjadele, hiljem novelle ja ka ühe romaani.    

Ta on silma paistnud hierarhiatele vastanduva retoorikaga, oma loomingus tegeleb ta ebavõrdsuse ja ressursside ebaõiglase jaotumisega. Jõgeva loomingus on üks olulisi teemaliine domineerimise ja allumise suhte kujutamine. Teda võiks pidada Eesti kunstimaailma anarhistiks, kes esindab vastukaaluks 1990. aastate hierarhiatest puhastuvale üleminekuajale 2000. aastate rahutut ja süsteemi kritiseerivat suunda. Jõgeva viitab oma loomingus uues ühiskonnas kanda kinnitanud valupunktidele ja võimusuhetele, mis tema nägemuses hoopis toodavad dekadentsi. Kunstnik ignoreerib maalikunsti kasutamist, kuna maal on tema jaoks surnud, kõnevõimetu ja igav. Peamiselt skulptuuri, *perfomance*'i ja kirjanduse valdkonnas tegutseva kunstniku tööd lahkavad kultuuri produktsiooni ja tarbimise ringkäiku. Tema looming peegeldab postmodernistlikku segadust, kus ei liiguta millegi uue ja parema suunas. 

Aastatel 2001–2006 moodustas koos Marguse Tammega kunstirühmituse Avangard, mille loomingu võtmesõnaks kujunes iroonia ja provokatiivsus. 2003–2007 kuulus kunstirühmitusse Pink Punk. Lisaks temale kuulusid sinna Margus Tamm, Kristin Kalamees, Aino Ingrid Sepp ja Kaarel Sammet. Rühmitus tõstatas elulisi probleeme nagu igapäevane prostitutsioon või inimeste kõrvalelükkamine ühiskonnast. 2009. aastast kuulub ta rühmitusse Art Container, mille liikmed on Tanel Saar, Erik Alalooga, Mai Sööt, Janno Bergmann ja Kilian Ochs Saksamaalt ja mis korraldab näituseid ja üritustesarja Global Container.  

Jõgeva oli üks kunstiruumi Kunstikonteiner koordinaatoreid Kultuuritehases Polymer, tegeldes pidevalt näituseprogrammi koostamise ja koordineerimise ning üritusesarja Global Container ettevalmistamisega. Teinud arvukalt isikunäitusi, *perfomance*'id, videoid, kuraatoriprojekte ning kaastööd meediaväljaannetele, viinud läbi kursusi ja töötube. Esindab nullindate rahutut ja süsteemi kritiseerivat suunda. 

Sandra Jõgeva on aastast 2001 Eesti Autorite Ühingu liige ning aastast 2004 Eesti Kunstnike Liidu liige. 

## Looming

### Filmid
* 2022 “Mare Tralla saladus”
* 2017 “Armastus…”
* 2024 "Kunst ja külm sõda"  

### Raamatud
* “Üks päev aastal 0” (Rahva Raamat AS 2021) ISBN 9789916615942
* “Avalikud ja salajased märkmed” (Kirjastus Koobakene 2018) ISBN 9789949727025
* “Draamapunkt” (Võluri tagasitulek 2008) ISBN 9789949181681

### Isikunäitused
* 2014 „Teine mina“, Luunja Kultuurimaja
* 2014 „Nimeta“, Tam galerii, Tallinn
* 2012 “Kogutud territooriumisõjad”, Tallinna Linnagalerii, Tallinn
* 2012 “Seintel on kõrvad”. Galerii Metropol, Tallinn
* 2011 “Kontaktimprovisatsioon”. Pärnu Kunstnike Maja, Pärnu
* 2010 “Meeleparandus”. Draakoni galerii, Tallinn
* 2009 „Human Touch. Divine Touch“. Grace Exhibition Space, Brooklyn, New York
* 2008 „Draamapunkt“. NG Kunstikonteiner, Kultuuritehas Polymer, Tallinn
* 2008 „Seisused“ (koos Kaarel Sammetiga), Hobusepea galerii, Tallinn
* 2007 „Ars Longa“. Tallinna Linnagalerii, Tallinn
* 2007 “Kolmas silm” (Pink Punk). Ville Karel Ghetto Space , Pärnu
* 2007 “Pink Punk is dead!” (Pink Punk). Draakoni galerii, Tallinn
* 2006 “Must turg”. Y-galerii, Tartu
* 2006 “Leave like a Lady” (koos Kristin Kalamehega). Draakoni galerii keldrisaal, Tallinn
* 2006 “Guestbook of the Heart/Südame külalisraamat” Eesti Kunstiakadeemia Galerii
* 2005 “Bomb” (Avangard). Enjoy Gallery, Wellington, Uus-Meremaa
* 2005 “Avant-Garde or Death” (Avangard/Pink Punk). The Gus Fisher Gallery, Auckland, Uus-Meremaa
* 2004 “Bomb”(Avangard). Tallinna Linnagalerii, Tallinn
* 2003 “Up and Down” (Avangard). Kuku klubi, Tallinn
* 2002 “Smells like Teen Spirit”. Rakvere Muuseum, Rakvere
* 2002 „Avangard esitleb: Klassika“ (Avangard). Tallinna Linnagalerii, Tallinn
* 1998 „Animaalia“. Raatuse galerii, Tallinn

## Isiklikku

Sandra Jõgeva ema oli maalikunstnik Malle Leis ja isa patendijurist Villu Jõgeva, vend on graafiline disainer Henrik Jõgeva.

## Tunnustus
* 2018 Eesti filmi ja teleauhind aasta dokumentaalfilmi ja Eesti Kultuurkapitali audiovisuaalse kunsti sihtkapitali preemia debüütfilmi „Armastus…“ eest.
* 2017 Eesti Dokumentalistide Gildi kolleegipreemia „Armastus…“ eest.
* 2009 Betti Alveri kirjandusauhind novellikogu „Draamapunkt“ eest.
* 2004 Eesti Kultuurkapitali kujutava ja rakenduskunsti sihtkapitali aastapreemia (koos Margus Tammega rühmituse Avangard tegevuse eest) 

## Viited

## Välislingid
* Kunstniku koduleht Artcontainer
* Kunstnike andmebaas